Væbnermesterskab i København, journalistøvelse i Aars, en sejlweekend og en sommerlejr. Der er masser af planer for væbnerne fra 5. og 6. klasse ved FDF i Vester Hornum. Planer, der ikke er gratis. – I FDF Vester Hornum har vi et princip om, at ingen skal blive hjemme fra en lejr på grund af økonomi, siger Henrik Petersen, som er den ene af to væbnerledere i kredsen. Økonomien bliver blandt andet sikret gennem penge fra fonde og legater. Men børnene er nødt til også at hjælpe til. Som et nyt tiltag har nogle af børnene syet indkøbsnet og bigshoppere i genbrugsmaterialer, som FDF-kredsen har fået foræret. Indkøbsnettene skal sælges ved Min Købmand i Vester Hornum. - Ved køb af et indkøbsnet eller bigshopper støtter du ikke bare FDF Vester Hornum, du gør samtidig noget godt for vores allesammens natur og CO2-udslip, siger Michael Frederiksen fra Min Købmand. De flittige væbnere har også solgt lodsedler for Røde Kors, ligesom de senere skal sælge lodsedler fra Y’s Men’s Club i Aars. I alt er der 50 børn ved FDF i Vester Hornum.

Opsummering:
Væbnere fra FDF Vester Hornum har syet indkøbsnet af genbrugsmaterialer, og salget af nettene skal finansiere ture og lejre.